**ΕΝΩΠΙΟΝ ΠΑΝΤΟΣ ΑΡΜΟΔΙΟΥ ΔΙΚΑΣΤΗΡΙΟΥ ΚΑΙ ΠΑΣΗΣ ΑΡΧΗΣ**

**ΕΞΩΔΙΚΗ ΚΑΤΑΓΓΕΛΙΑ ΚΑΙ ΠΡΟΣΚΛΗΣΗ**

Του εδρεύοντος στη Δράμα, στο Αθλητικό Κέντρο Μυλοποτάμου Δράμας, αθλητικού σωματείου με την επωνυμία « ΠΑΝΔΡΑΜΑΪΚΟΣ ΑΘΛΗΤΙΚΟΣ ΟΜΙΛΟΣ ΔΡΑΜΑΣ », με ΑΦΜ 090065222, νομίμως εκπροσωπουμένου.

**ΠΡΟΣ**

1. Την Γενική Γραμματεία Αθλητισμού ( Γ.Γ.Α ) – Διεύθυνση Αγωνιστικού Αθλητισμού – Τμήμα Αθλητικών Φορέων, που εδρεύει στο Μαρούσι Αττικής, οδός Α. Παπανδρέου, αριθ. 37 και εκπροσωπείται νόμιμα.

2. Την Ελληνική Ποδοσφαιρική Ομοσπονδία ( Ε.Π.Ο. ), που εδρεύει στην Αθήνα, στο Πάρκο Γουδί και εκπροσωπείται νόμιμα.

……….

 Με το άρθρο 67 του ν. 4825/2021, αντικαταστάθηκε η παράγραφος 2 του άρθρου 30 του ν. 4726/2020, στην οποία, μετά την γινόμενη κατά τα ανωτέρω τροποποίηση, ορίζεται ότι αθλητικό σωματείο, το οποίο κατά την έναρξη ισχύος του νόμου αυτού είναι ήδη εγγεγραμμένο σε αθλητική ένωση ή ομοσπονδία, χωρίς να έχει λάβει την ειδική αθλητική αναγνώριση, μετέχει στην αγωνιστική δραστηριότητα της οικείας ένωσης ή ομοσπονδίας, πλην των πανελλήνιων αγώνων και πρωταθλημάτων ή των τελικών φάσεων πανελλήνιων αγώνων και πρωταθλημάτων, έχοντας τη δυνατότητα να λάβει την ειδική αθλητική αναγνώριση και να εγγραφεί στο ηλεκτρονικό μητρώο αθλητικών σωματείων του άρθρου 142 του ν. 4714/2020 (Α`148), το αργότερο έως την 31η.7.2022. Περαιτέρω, ότι, αθλητικό σωματείο που δεν λαμβάνει την ειδική αθλητική αναγνώριση και δεν εγγράφεται στο ανωτέρω ηλεκτρονικό μητρώο εντός του χρονικού διαστήματος του πρώτου εδαφίου, διαγράφεται αυτοδικαίως από το οικείο μητρώο μελών και δεν δύναται να συμμετέχει εφεξής στις αγωνιστικές υποχρεώσεις της αντίστοιχης αθλητικής ένωσης ή ομοσπονδίας.

 Περαιτέρω, με την με αριθ. 480715/7.10.2021 ερμηνευτική εγκύκλιο της ανωτέρω διατάξεως, του Υφυπουργού Πολιτισμού και Αθλητισμού, ορίζεται ότι σε πανελλήνιους αγώνες και πρωταθλήματα ή στις τελικές φάσεις πανελληνίων αγώνων και πρωταθλημάτων συμμετέχουν μόνο σωματεία τα οποία έχουν λάβει την ειδική αθλητική αναγνώριση.

 Εν προκειμένω, συμμετέχω στο Πρωτάθλημα Ποδοσφαίρου Ανδρών, της Γ΄ Εθνικής Κατηγορίας, στον 1ο όμιλο, που βάση της προκήρυξης αυτού ( πρωταθλήματος ), ο πρώτος της κατάταξης συμμετέχει στη β΄ φάση ( τελική ) των αγώνων διεκδίκησης ανόδου στη Superleague 2, ενώ έχουν απομείνει μόνο δυο αγωνιστικές για την ολοκλήρωσή του και αυτή τη στιγμή προηγείται στον βαθμολογικό πίνακα η ποδοσφαιρική ομάδα του αθλητικού σωματείου « Αγροτικός Αστέρας Ευόσμου » και στη 2η θέση βρίσκομαι εγώ, ενώ πρέπει να σημειωθεί ότι η κατάταξη αυτή των δυο πρώτων ομάδων του βαθμολογικού πίνακα δεν πρόκειται να αλλάξει και μαθηματικά, ανεξαρτήτως των αποτελεσμάτων που θα προκύψουν κατά τις δύο τελευταίες αγωνιστικές.

 Από έρευνα που πραγματοποίησα σήμερα στο μητρώο αθλητικών σωματείων που τηρείται στην πρώτη από εσάς, διαπίστωσα ότι το αθλητικό σωματείο « Αγροτικός Αστέρας Ευόσμου » δεν έχει λάβει την ειδική αθλητική αναγνώριση και συνεπώς, η τυχόν συμμετοχή του στην τελική φάση του πρωταθλήματος, είναι πέρα από κάθε αμφιβολία παράνομη, κατά παράβαση της ανωτέρω διατάξεως του άρθρου 67 του ν. 4825/2021 και της προμνημονευθείσας ερμηνευτικής εγκυκλίου.

 Το έννομο συμφέρον μου για την αποστολή της παρούσας είναι εύλογο και προφανές, καθώς εφόσον προβείτε σε όλες τις νόμιμες ενέργειες και στη λήψη και έκδοση των νομίμων βεβαιώσεων και αποφάσεων και αποβληθεί από την τελική φάση του πρωταθλήματος το αθλητικό σωματείο « Αγροτικός Αστέρας Ευόσμου », στη θέση του θα υπεισέλθω εγώ, ως δεύτερο στην κατάταξη του βαθμολογικού πίνακα του πρωταθλήματος.

 Σας καλώ αμφότερες να πράξετε τα νόμιμα, ως έχετε υποχρέωση εντός των αρμοδιοτήτων σας και πρίν την επικύρωση του βαθμολογικού πίνακα του 1ου ομίλου στον οποίο συμμετέχω, να προβείτε στην έκδοση της σχετικής αποφάσεως με την οποία θα απαγορευθεί η συμμετοχή του αθλητικού σωματείου « Αγροτικός Αστέρας Ευόσμου » στη β΄ φάση ( τελική ) των αγώνων διεκδίκησης ανόδου στη Superleague 2 και στη θέση του να συμμετέχω εγώ για τους λόγους που έχω εκθέσει ανωτέρω, σε εφαρμογή των διατάξεων του νόμου, που απαγορεύουν τη συμμετοχή των αθλητικών σωματείων σε τελικές φάσεις πανελληνίων πρωταθλημάτων, χωρίς να έχουν λάβει αυτές την ειδική αθλητική αναγνώριση.

 Περαιτέρω, συναφώς με τα ανωτέρω εκτεθέντα, σας ζητώ να ενημερωθεί άμεσα η εκτελεστική Επιτροπή της δεύτερης από εσάς, σχετικά με το ανωτέρω αίτημά μου.

 Με τη ρητή επιφύλαξη παντός νομίμου δικαιώματος μου, αρμόδιος δικαστικός επιμελητής παραγγέλλεται να επιδώσει την παρούσα νομίμως στις καθ’ ών αυτή απευθύνεται, προς γνώση τους και για τις νόμιμες συνέπειες.

 Δράμα, 24 Μαρτίου 2022

 Ο Πρόεδρος του ΔΣ